**POZIV**

**NEVLADNIM ORGANIZACIJAM ZA SODELOVANJE V POSTOPKU IZBORA PREDSTAVNIKOV NEVLADNIH ORGANIZACIJ V RAZVOJNI SVET PRIMORSKO-NOTRANJSKE REGIJE**

V skladu z 11. členom Zakona o spodbujanju skladnega regionalnega razvoja (ZSRR-2) (Uradni list RS, št. 20/11, Zakona o spremembah in dopolnitvah Zakona o spodbujanju skladnega regionalnega razvoja (ZSRR-2A) (Uradni list RS, št. 57/12), Zakona o spremembah in dopolnitvah Zakona o spodbujanju skladnega regionalnega razvoja (ZSRR-2B) (Uradni list RS, št. 57/12) ter podzakonskih aktov, so predstavniki nevladnih organizacij vključeni v članstvo Razvojni Primorsko-notranjske (RSR). Namen RSR je usklajevanje razvojnih pobud in razvojnih interesov v regiji.

Med naloge RSR spada:

* Vodenje in usmerjanje priprave regionalnega razvojnega programa in sprejetje RRP,
* Sodelovanje z regijami drugih držav,
* Sklepanje dogovora za razvoj regije,
* Sodelovanje v teritorialnem razvojnem dialogu,
* Spremljanje izvajanja RRP in dogovorov za razvoj regije ter
* Druge naloge, skladno z zakonom.

Sklep po ustanovitvi RSR je bil sprejet 12. 3. 2013. Skladno s tem sklepom imajo nevladne organizacije tri (3) predstavnike, ki bodo izbrani na območju celotne Primorsko-notranjske regije.

Nevladne organizacije (v nadaljevanju NVO) lahko v postopku sodelujejo z izborom oz. volitvami med kandidati za predstavnike NVO in/ali kot predlagatelji kandidatov in kandidatk (v nadaljevanju kandidat) za predstavnike NVO.

**1. Koordinator postopka**

Zveza društev Mladinski center Postojna kot Regijsko stičišče nevladnih organizacij Primorsko-notranjske regije BOREO, na poziv RRA Zeleni kras, ki vodi pripravo Regionalnega razvojnega programa Primorsko-notranjske regije, kot koordinator izvaja postopek izbora predstavnikov in predstavnic nevladnih organizacij (v nadaljevanju predstavnik NVO) iz regije v Razvojni svet Primorsko-notranjske regije za obdobje 2021-2027.

Izbor se opravi v skladu s *Poslovnikom izbora predstavnikov nevladnih organizacij v razvojni Primorsko-notranjske regije* (v nadaljevanju Poslovnik).

**2. Predstavniki NVO v Razvojnem svetu Primorsko-notranjske regije**

V postopku izbora predstavnikov NVO v bodočem Razvojnem svetu Primorsko-notranjske regije se izbira tri (3) predstavnike NVO. Kandidat ne more biti oseba, ki je funkcionar ali uradnik v državnem organu ali samoupravni lokalni skupnosti. Kandidat mora imeti na dan kandidature stalno ali začasno prebivališče na enem od območij upravnih enot, navedenih v pozivu. Ista oseba lahko kandidira za samo eno (1) posamezno območje, ki ga sestavlja upravna enota opredeljenih v točki 4 tega poziva.

**3. Upravičenci za sodelovanje v postopku**

V postopku izbora kandidatov za predstavnike NVO lahko sodeluje oz. predlaga kandidata **vsaka nevladna organizacija**, ki ima sedež na enemu od območij, ki ga pokriva upravna enota Cerknica, Ilirska Bistrica ali Postojna. Vsaka nevladna organizacije lahko predlaga zgolj enega (1) kandidata, ki bi zastopal območje upravne enote ali skupine upravnih enot, kjer ima NVO sedež.

**4. Način izbora predstavnikov**

Postopek izbora kandidatov za predstavnike NVO poteka tako, da NVO najprej predlagajo svoje kandidate in se prijavijo kot upravičenke v postopku.

**Izbira se tri (3) kandidate za predstavnike NVO**, in sicer:

* **enega (1)** predstavnika za **UE Cerknica**;
* **enega (1)** predstavnika za **UE Ilirska Bistrica**;
* **enega (1)** predstavnika za **UE Postojna**.

Med kandidati se poskuša s soglasjem vseh kandidatov posameznega območja upravne enote oz. skupine upravnih enot izbrati najprimernejše. Če soglasja za imenovanje ni, se izvedejo volitve, v katerih lahko sodelujejo vse NVO, ki so za to vnaprej izkazale interes, tj. so se prijavile kot upravičenke v postopku ali pa so predlagale svojega kandidata. NVO lahko voli za kandidata iz območja upravne enote ali skupine upravnih enot, kjer ima sedež.

**5. Seznam kandidatov in obveščanje**

Koordinator na svoji spletni strani <https://www.boreo.si/> objavi seznam kandidatov in območje, ki bi ga vsak kandidat predstavljal. Koordinator posreduje obvestilo o objavi seznamov s prošnjo po objavi občinam iz območja upravnih enot iz poziva za objavo na njihovih spletnih straneh in glasilih ter regionalni razvojni agenciji. Obvestilo o objavi seznamov se s prošnjo po posredovanju NVO posreduje tudi nacionalnim združenjem in mrežam NVO.

**6. Dostop do obrazcev**

Obrazec za sodelovanje v postopku in/ali predlaganje kandidata je objavljen na spletni strani koordinatorja postopka <https://www.boreo.si/>.

**7. Način oddaje predlogov**

Koordinator zbira predloge za kandidate po navadni pošti in po elektronski pošti. Zaradi sprejetih ukrepov Vlade RS glede preprečevanja širjenja virusa Covid-19 in priporočil NIJZ, ne glede na določbe Poslovnika, osebna vročitev predloga pri koordinatorju ne bo mogoča.

Naslov za poštno pošiljanje: Regijsko stičišče BOREO, Vilharjeva ulica 14, p.p. 126, 6230 Postojna.

Naslov za elektronsko pošiljanje: info@boreo.si

**8. Oprema prijave**

Na ovojnici oz. v navedbi zadeve v elektronski pošti mora biti napisano *"Volitve NVO – RSR".*

**9. Rok za oddajo predlogov**

Koordinator zbira predloge za kandidate do vključno **22. januarja 2021**.

**10. Sodelovanje v komisiji za izbor**

Predstavniki nevladnih organizacij, ki prijavljajo kandidate, lahko sodelujejo v komisiji za izbor kandidatov v Razvojni svet Primorsko-notranjske regije. Kandidati ne morejo sodelovati v komisiji.

**11. Dodatne informacije**

Dodatne informacije lahko dobite na spletni strani [**https://www.boreo.si/**](https://www.boreo.si/), lahko pa nam tudi pišete na info**@boreo.si** ali pokličete na 040 413 315 (Samo Vesel).

**12. Rokovnik**

15. 1. 2021 - objava poziva

22. 1. 2021 - rok za prijave

29. 1. 2021 - rok za dopolnitve

1. 2. 2021 - zaključek postopka (če je število kandidatov enako številu razpoložljivih mest)

1. 2. 2021 - objava seznama kandidatov (če število kandidatov presega število mest)

4. 2. 2021 - javna predstavitev kandidatov in poskus imenovanja s soglasjem

4. 2. 2021 - razpis volitev (v primeru, da poskus imenovanja s soglasjem ni uspel)

12. 2. 2021 - zaključek volitev

15. 2. 2021 - seja komisije za pregled glasovnic in izdaja sklepov o imenovanju

15. 2. 2021 - izdaja sklepov o imenovanju

V kolikor bo prijavljenih kandidator za posamezno mesto toliko, kot je razpisanih mest in bodo vse prijave popolne, se postopek zaključi 23. 1. 2021.